Muzej sjećanja ESMA

Muzej sjećanja ESMA je istorijski spomenik u Buenos Airesu, Argentina. Smješten je u nekadašnjem oficirskom centru Mornaričke škole mehanike (ESMA), u sjevernom dijelu grada (Núñez), u Aveniji slobode, na adresi 8200 (34°32′18″J, 58°27′49″Z), dva bloka od stadiona Svjetskog prvenstva 1978. Muzej je dokaz državnog terorizma i sudski dokaz zločina protiv čovječnosti počinjenih u Argentini tokom civilno-vojne diktature od 1976. do 1983. godine. Bio je nekadašnji najpoznatiji tajni centar za pritvor, mučenje i istrebljenje. U njemu su oficiri i podređeni koji pripadaju argentinskoj mornarici mučili i ubili više od 5.000 ljudi, držali djecu rođenu u zatočeništvu, provodili seksualno i rodno nasilje, podvrgavali pritvorenike prisilnom radu različitih vrsta i organizirali pljačku pokretne i nepokretne imovine žrtava. Samo 150 žrtava je preživjelo centar na kraju Prljavog rata. U Centru su odmah po dolasku razdvajane porodice, a majke su ubijane što je brže moguće. Žrtve su premještene u podrum, gdje se odvijala većina mučenja, kako bi se fotografisale. Uslijedila bi intenzivna ispitivanja i planovi mučenja koji su se pravili na individualnoj osnovi. Sistematsko i organizirano nasilje, koje je tajno provodila diktatura odvijala se kao dio transnacionalnog plana suradnje među diktaturama u Južnoj Americi u borbi protiv političke lijevo i marksistički orijentirane oružane i nenaoružane opozicije. Zbog transnacionalnih implikacija ovih događaja, građevinske i operativne veličine, položaja u srcu grada, suživota mornaričkih časnika i pritvorenih i nestalih osoba, ESMA-in tajni centar pretvorio se u međunarodni simbol koji Ujedinjeni narodi danas smatraju zločinom protiv čovječnosti. ESMA je zatvorena u novembru 1983. godine, nakon izbora na kojima je pobijedio Raúl Alfonsín i nekoliko dana prije nego što su ustavne vlasti preuzele dužnost. Svjetska baština Dana 24. marta 2004. godine, predsjednik Néstor Kirchner i šef vlade grada Buenos Airesa, Aníbal Ibarra, potpisali su sporazum između države i grada Buenos Airesa o izgradnji Espacio Memoria y Derechos Humanos (Prostor sjećanja i ljudskih prava) na lokaciji ESME. Odluka je obilježena skupom, na kojem su otvorena vrata Escuela de Mecánica de la Armada. Danas se ESMA koristi kao spomenik za kršenja ljudskih prava tokom rata. Muzej sjećanja ESMA 2023. god. upisan je na UNESCO-ov popis mjesta svjetske baštine u Argentini Javnost može posjetiti stalnu izložbu Muzeja ESMA, koja se sastoji od 17 soba. U 2022. godini, Muzej je posjetilo 44.443 posjetilaca. Od toga je 63% bilo učenika i nastavnika osnovnih i srednjih škola. Vanjske veze „The ESMA Memory Site Museum”. www.museositioesma. Pristupljeno 19. 5. 2025. (en) „The ESMA Memory Site Museum”. www.museositioesma. Pristupljeno 19. 5. 2025. (en) „Mjesto sjećanja i promocije odbrane Ljudskih prava (bivša ESMA)”. Site museum. Pristupljeno 19. 5. 2025. (en) „Pakao postaje baština: Bivši tajni pritvorski centar ESMA dobio je priznanje UNESCO-a”. Buenos Aires Times, 19.9.2023.. Pristupljeno 19. 5. 2025. (en) „UNESCO dodao zatvor hunte u Argentini na listu svjetske baštine”. The art Newspaper, 19 September 2023. Pristupljeno 19. 5. 2025. (en) „ESMA Muzej proglašen UNESCO svjetskom baštinom”. Buenos Aires Herald, 19 September 2023. Pristupljeno 19. 5. 2025. (en) Izvori